# Câtiau Couchy

Ech câtiau Couchy (in franchoés : château de Coucy) ch’est un câtiau médiéval qui s’truve dins l’vile Couchy-l'-Câtiau-Aufrike dins chl’Aînne in Picardie.
    « Je ne suis Sire, ne Roy, ne Duc ne Comte aussy. Je suis le Sire de Coucy. »
       — Indgérand III, singneur Couchy

## Istoére
### Indgérand III

Ech câtiau Couchy il o ‘tè bâti inte 1220 pis 1243 per Indgérand III d'Couchy, singneur d'ech tchuin. Il o ‘tè bâti fin vîtmint dseur ech viés câtiau à ches singneurs Couchy, edseur unne faloaise douqu’os put vir tertout dins ch’vau d'echl'Ailète. Ches mzures à ch’câtiau is sont impressionnantes, raport qu'Indgérand i vouloét impressionner ch’Roé d’Franche pis seurmint l’déconvinke ed l’atatcher évintuèlmint itout. El grosse-tour, ech donjon d'ech câtiau, ale étoét l’pus heute janmoais édifièe in Occhidint : chiu donjon étoét fond pis i fzoét 52 mètes ed heuteur avuc unne vue imprindabe sur el valèe. Ches quates grosses tours d'echl’inchinte is étoétte sitant heutes conme un donjon normal ed chiu tans-lo, is étoétte châtchunne quasimint sitant grande conme ech donjon à ch’câtiau Louvre, el fortrèche d'ech roé d'Franche.

### El chitè Couchy

El vile Couchy, darière, a vo rchuvoér d’bélés murales aprés ch'câtiau, et coére inhui ches rimparts is sont bien conservès. Troés portes dins ches rimparts vont ête foaites itout, el pus grande ch’est l'chèle ed Laon avuc deus groussés tours grands conme des donjons, pis coére deus tours ed warde por châtchun keutè. El porte Laon al est actuèlmint in rconstruccion.

### Abandon aprés l’fiodalitè

Dins ches sièkes aprés s’construccion, ches singneurs Couchy is ont dmeurès ddins dusqu’à l’fin progressive d'el féodalitè. Ech cardinal Mazarin il l’o foait démantler au XVII$^e$ sièke, ch’est-à-savoér qu’ech heut mur à l'intour d'ech donjon il o ‘tè bersillè assez pour eq l’intrèe a soèche ateindabe sins armèe, ch’étoét por rinde ech câtiau nin-imploéïabe in cos d’révolte d’un singneur conte ech Roé.
In 1633, un trannmint d'tère il o foait unne brèke dins ch’gros donjon.

### Viollet-Le-Duc à Couchi

Au XIX$^e$ sièke, Eugène Viollet-le-Duc il o cminchè à s’intéresser à Couchy, il o longtans ésitè inte erfoaire ech câtiau Couchi obin chti d'Pierrefonds, moais ch'est finalmint Pierrefonds qu'il o ieu pus tcher raport qu'il coûtoét moins tcher à rbâtir. Il o quand mînme incherclè ch’donjon avuc des bares ed fer raport à l’brèke qu’il y avoét ieu ilo. Viollet-le-Duc il airoét bien ieu tcher d’erfoaire Couchy itout, moais i fzoét djo Pierrefonds pis Carcassonne, i n'avoét mie assez d'fonds d'argint. Couchy li ranmintuvoét granmint Carcassonne raport qu’el vile Couchy-l'-Câtiau-Aufrike, darière ech câtiau pis loéïèe à li per ches muraillaches, al étoét itout incherclèe per des rimparts fort biaus. I pinsoét qu’il y avoét ch’potinciel ed foaire à Couchy conme à Carcassonne pis i lonmoét Couchy « el Carcassonne dins ch’nord ».

### Ech bersillache

In 1917, Couchy est otchupè per ches armèes almandes, moais in mars, quand qu’is doèvtte ertchuler, is déchidtte ed sacadger Couchy dvant qu’ed partir (ch’étoét l’estratégie d’el tère brulèe, pi conme cho ches Franchoés is n’puvoétte mie user ch’donjon conme tour por dgéter). Is uztte 28 tonnes ed dinamite por foaire esploser ch’donjon, is bersilltte itout ches quates grossés tours, pis dins l’chitè Couchi-Catiau-Aufrike is mèt'tte ech fu à ches moaisons, is détruiztte echl’église Saint-Sauveur (qùi datoét du XIII$^e$ sièke, is détruiztte itout ch’béfroé du XIII$^e$ sièke et pis l’pus grande porte, el porte Laon (el porte Soésson al est itout bersillèe un molet).